Heilbrigðisráðuneytið
Skógarhlíð 6
Reykjavík

**Efni: Umsögn um frumvarp til laga um breytingu laga um sjúkratryggingar, nr. 112/2008 (stjórn og eftirlit).**

Félag sjúkraþjálfara gerir athugasemdir við eftirfarandi þætti í frumvarpi til laga um breytingu laga um sjúkratryggingar, nr 112/2008

2. grein: Félag sjúkraþjálfara tekur undir að skýra þurfi stjórnarhætti stofnunarinnar, en dregur í efa að það að afnema stjórn stofnunarinnar sé rétta leiðin. Æskilegra væri að efla stjórnina sem eftirlitsaðila, til stefnumótunar og til að tryggja góða stjórnarhætti.

3. og 4. grein: Félag sjúkraþjálfara mótmælir því að binda eigi endurgreiðslurétt skjólstæðinga við rafræna reikninga. Lögvarin réttindi skjólstæðinga til niðurgreiðslu heilbrigðisþjónustu eiga ekki að velta á því hvaða reikningaform er viðhaft. Félagið fagnar hins vegar því að hugað er að þeirri staðreynd að ekki eru alltaf fyrirliggjandi samningar um þá þjónustu sem greidd er af sjúkratryggingum.

5. grein: Félagið mótmælir því að sjúkratryggingar geti kallað eftir gögnum í stað þess að mæta á staðinn til eftirlits. Bæði er það afar mikil vinna að taka til og senda gögn, auk þess sem að slíkt er flókin framkvæmd út frá persónuverndarsjónarmiðum. Félagið fer fram á að fallið verði frá þessari breytingu.

Fh. Félags sjúkraþjálfara

Unnur Pétursdóttir
Formaður Félags sjúkraþjálfara